KIRJALLINEN KYSYMYS E-1520/03

esittäjä(t): Lucio Manisco (GUE/NGL)ja Alexandros Alavanos (GUE/NGL) neuvostolle

(6. toukokuuta 2003)

Aihe: Irakin kulttuuri- ja taide-esineiden ryöstely Euroopan unionin rooli

Bagdadin kansallisen arkeologisen museon ja muiden irakilaisten museoiden ryöstely sekä maan kirjastojen ja historiallisten arkistojen ryöstely ja tuhoaminen, johon ovat syyllistyneet ilkivallantekijät mutta myös ennen kaikkea ammattivarkaat, jotka ovat selvästikin saaneet toimeksiantoja länsimaisilta antiikkialan toimijoilta, alkoivat Bagdadissa huhtikuun 10. päivän vastaisena yönä. Lyhyen tauon jälkeen ryöstely alkoi jälleen laajamittaisena 14.15. huhtikuuta 2003 Irakin muissa kaupungeissa ja arkeologisilla alueilla.

Kuten brittiläisessä päivälehdessä Daily Telegraphissa kirjoitettiin 20. huhtikuuta 2003, monia varastetuista taide-esineistä (arviolta 170 000 jo yksistään Bagdadissa) kaupitellaan jo useilla Internet-sivuilla. Kyseessä on koko ihmiskunnan kannalta valtava tragedia, joka on johtavan yhdysvaltalaisen arkeologin Paul Zimanskyn mukaan verrattavissa Aleksandrian kirjaston paloon.

1. Aikooko neuvosto tuomita edellä mainitut tapahtumat, jotka osoittavat Irakissa olevien liittouman joukkojen rikkoneen räikeästi vuonna 1954 tehdyn, kulttuuriomaisuuden suojelua aseellisissa konflikteissa koskevan Haagin yleissopimuksen pöytäkirjaa sekä vuonna 1970 tehtyä yleissopimusta, joka koskee kulttuuriomaisuuden laittoman maahantuonnin, viennin siirtämisen ja hallussapidon kieltämistä ja ehkäisemistä?

2. Mitä konkreettista tukea neuvosto aikoo antaa Unescon pääjohtajan, tohtori Koichiro Matsuran 17. huhtikuuta 2003 kansainväliselle yhteisölle, YK:n turvallisuusneuvostolle ja Irakin naapurimaiden hallituksille esittämälle vetoomukselle, jotta kaikki valtiot hyväksyisivät tarvittavia oikeudellisia ja hallinnollisia toimenpiteitä kaikkien Irakista peräisin olevien kulttuuriesineiden, arkeologisten esineiden ja kirjojen tuonnin, salakuljettamisen tai kuljettamisen estämiseksi niiden maaperällä ja määräisivät varastettujen taide-esineiden takavarikoinnista ja palauttamisesta Irakille esimerkiksi yksittäisten valtioiden lainsäädäntöön sisältyvien rikosoikeudellisten seuraamusten avulla?

3. Aikooko neuvosto kehottaa Euroopan unionin jäsenvaltioita kieltämään vähintään viiden vuoden ajaksi kaikkien muinaisen Mesopotamian alueelta peräisin olevien taide-esineiden laillisen ja laittoman kaupan?

4. Aikooko neuvosto esittää Euroopan parlamentille 12.15. toukokuuta 2003 pidettävässä täysistunnossa edellä mainitun hävityksen estämiseen tähtääviä toimia?

Vastaus

(13. lokakuuta 2003)

1. Kuten jo vastauksesta parlamentin jäsenen Florence Kuntzin kirjalliseen kysymykseen nro P-1496/03 käy ilmi, neuvosto on syvästi huolissaan kulttuuriesineiden, arkeologisten kohteiden ja historiallisten muistomerkkien tuhoamisesta Irakissa sekä maailmanlaajuisesti tärkeiden Irakin museoiden ja kirjastojen turmelemisesta ja ryöstelystä sekä siitä aiheutuvasta, Irakista laittomasti vietyjen taide-esineiden mahdollisesta laittomasta kaupasta.

2. Neuvosto päätti istunnossaan 6. toukokuuta 2003 yksimielisesti julkilausumasta, jossa se korosti erityisesti sitä, että Irakin kulttuuriesineitä on suojeltava tehokkaasti ja museoista tai arkeologisista kohteista luvattomasti viedyt esineet on palautettava takaisin, ja jossa se ilmoitti Euroopan unionin tukevan aktiivisesti tämänsuuntaisia Unescon aloitteita ja toimia. Tämä julkilausuma hyväksyttiin virallisesti 26. toukokuuta 2003.

3. Neuvosto yhtyy myös 22 päivänä toukokuuta 2003 annettuun YK:n turvallisuusneuvoston Irakia koskevaan päätöslauselmaan 1483, jonka 7 kohdan mukaisesti kaikki jäsenvaltiot ryhtyvät asianmukaisiin toimiin, jotta edistettäisiin sellaisen Irakin kulttuuriomaisuuden ja muiden esineiden, joilla on arkeologista, historiallista, kulttuurista, poikkeuksellista tieteellistä tai uskonnollista merkitystä, ja jotka on viety laittomasti Irakin kansallismuseosta, Kansalliskirjastosta tai muista kohteista Irakissa (), turvallista palauttamista Irakin instituutioille, myös asettamalla kauppaa ja siirtämistä koskeva kielto kyseisille esineille (). Neuvosto käsittelee parhaillaan ehdotusta YK:n turvallisuusneuvoston päätöslauselmaan perustuvaksi yhteiseksi kannaksi, jossa esitetään erityisesti asianmukaisiin toimiin ryhtymistä Irakin kulttuuriomaisuuden osalta.

4. Arvoisa parlamentin jäsen varmaan muistaa, että neuvosto raportoi Euroopan parlamentin 12.15. toukokuuta pidetylle täysistunnolle Irakin yleisestä tilanteesta (14. toukokuuta 2003).